บลจ.ไทยพาณิชย์ลุยพันพันธบัตรอิสราเอล
บลจ.ไทยพาณิชย์เตรียมลุยพันธบัตรอิสราเอล ออกกอง 6 เดือนจ่าย 1.8% ต่อปี มั่นใจเศรษฐกิจแข็งแกร่ง
8 พ.ย. 2553

บลจ.ไทยพาณิชย์เตรียมลุยพันธบัตรอิสราเอล ออกกอง 6 เดือนจ่าย 1.8% ต่อปี มั่นใจเศรษฐกิจแข็งแกร่ง
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทได้ปรับนโยบายการลงทุนในตราสารหนี้ต่างประเทศใหม่ โดยช่วงนี้ได้ให้น้ำหนักการลงทุนที่ประเทศอิสราเอล พร้อมกับการออกกองทุนเปิดไทยพาณิชย์พันธบัตรอิสราเอล 6M1 หรือ SCB Israel Bond Open End Fund 6M1 (SCBISB6M1) เพื่อเป็นทางเลือกใหม่ โดยมีขนาดกองทุน 2,000 ล้านบาท และจะเสนอขายวันที่ 9-15 พ.ย 2553 ระยะเวลาการลงทุน 6 เดือน โดยสามารถลงทุนขั้นต่ำเพียง 10,000 บาท และคาดผลตอบแทนจากการลงทุนไม่ต่ำกว่า 1.8% ต่อปี
สำหรับรายละเอียดของตราสารหนี้ที่ลงทุน บริษัทฯจะนำเงินที่ระดมได้ไปลงทุนในพันธบัตรรัฐบาลประเทศอิสราเอลที่ออกโดยรัฐบาลอิสราเอลไม่ต่ำกว่า 80% ซึ่งมีความมั่นคงสูง เนื่องจากมีการปิดความเสี่ยงด้วยอัตราแลกเปลี่ยนทั้งจำนวน นอกจากนี้ ประเทศอิสราเอลยังได้รับการจัดอันดับเครดิตในระดับที่ดีกว่าทั้งรัฐบาลเกาหลีใต้และรัฐบาลไทย โดยอยู่ในระดับ  A1 จากมูดีส์ และระดับ A จาก S&amp;P 
“ในช่วงนี้เรามองว่าผลตอบแทนจากการลงทุนในพันธบัตรเกาหลีใต้เริ่มไม่จูงใจนักลงทุนเท่าที่ควรจึงทำให้มีการหันกลับมาลงทุนในพันธบัตรในประเทศไทยเพิ่มมากขึ้น อย่างไรก็ตาม เรายังสามารถแสวงหาโอกาสการลงทุนในประเทศใหม่ๆที่มีศักยภาพและให้ผลตอบแทนที่ดีได้ โดยเหตุผลที่เลือกลงทุนในประเทศอิสราเอลเพราะถือเป็นประเทศที่มีเสถียรภาพทางเศรษฐกิจสูง และยังมีแนวโน้มขยายตัวทางเศรษฐกิจสูงขึ้นด้วย โดยมีอัตราการเติบโตของ GDP อยู่ที่ 4.2% เมื่อเทียบกับเกาหลีใต้จะอยู่ที่ประมาณ 3%  จึงเป็นทางเลือกที่น่าสนใจสำหรับนักลงทุน โดยเฉพาะผลตอบแทนที่ได้จากการลงทุนระยะสั้นเพียง 6 เดือน” นางโชติกา กล่าว